1 of 2 of meer (en nog meer oor gebed) | wurmblikkie
1 of 2 of meer (en nog meer oor gebed)
Hierdie is die tweede post in die beloofde reeks oor gebed. Ek weet jy kon nie wag om dit te lees nie; ja, jy, enkele leser van hierdie blog! Die vorige keer het dit gegaan oor ‘n gebedstipe; hierdie keer gaan dit oor ‘n paar gebedstyle. Die verskil tussen die twee is dat gebedstipe eintlik die genre van die gebed is (die “wat” – of die inhoud) terwyl gebedstyl die manier is waarop gebid word (die “hoe”). Mens kan die twee op verskillende maniere meng om verskillende kombinasies te kry: ai, is keuses darem nie wonderlik nie.
Gebedstyl 1: Die Sirkelgebed / kettinggebed
So, daar staan ons nou almal in ‘n sirkel. Ons almal weet ‘n sirkel het nie ‘n begin en einde nie, so as iemand begin bid en dan maak ons almal mooi beurte soos ons op skool geleer het tot dit weer die eindpunt bereik. Soos ‘n elektriese stroom.
Gebedstyl 2: Die “Popcorn” gebed
Ons almal staan in ‘n kring en dan bid ons lukraak. Soos springmielies. Hierdie styl van gebed kan sommige mense op hul senuwees maak, want hulle wil graag weet waar om in te val.
Gebedstyl 3: Die Gemengde gebed (ook bekend as Gerrie Gereformeerd se Grootse Nagmerriegebed)
Sommige gemeenskappe verkies om in ‘n groep bymekaar te kom en dan almal gelyk – en hardop – te bid. (Dit is die moeite werd om oop-oë in so ‘n gebed in te gaan as daar nuwelinge is wat dit nie vermoed nie. Keer net jouself om nie dan hardop te lag nie; al is almal redelik op hul eie gebed gefokus gaan iemand jou uitvang.)
Gebedstyl 4: Die Groepleiergebed
In ‘n sirkel, in ‘n vierkant, in ‘n bus, in ‘n skoolsaal; op baie plekke kies mens soms iemand om ‘n hele groep mense voor te gaan in gebed.
Gebedstyl 5: Die Binne-jou-hartjie-gebed
Hierdie gebed is die gebed wat mens alleen in jou kamer bid. Nie omdat jy skaam is nie, maar bloot omdat jy die hele bid-affêre as ‘n privaat ding tussen jou en God sien. Goed dan, vir party mense is dit omdat hulle skaam is.
Gebedstyl 6: Die Hardop-alleen-(as iemand jou nou kon hoor dink hulle jy’s mal)-gebed
Dit klink vreemd; hoekom sal mens hardop bid as dit net jy is? Wel, in die antieke wêreld was dit redelik algemeen gewees om hardop te bid, selfs al is jy alleen. Plus, dit kan mens help om te fokus en die realiteit ook te ervaar van dit wat mens bid; dus is dit nie ‘n te slegte idee om wel van tyd tot tyd hardop te bid nie.
Ons los die gebede wat 2 mense saam bid – en die maniere waarop mens staan / sit / lê / kniel / uitstrek en die ander gebedstipes maar vir ‘n volgende keer.
Op nog ‘n ander keer sal ons ook ‘n bietjie gesels oor hoekom mens saam bid / alleen bid; waarom mense soms skaam is om te bid; ens.
This entry was posted on Woensdag, Januarie 20th, 2010 at 10:48 nm and is filed under gebed.	You can follow any responses to this entry through the RSS 2.0 feed. You can leave a response, or trackback from your own site.
2 Responses to 1 of 2 of meer (en nog meer oor gebed)
Januarie 22, 2010 om 12:15 vm
Ek hoop jy gaan die “op-‘n-rommelhoop-met-geskeurde-klere-en-as-op-jou-kop” gebedsposisie iewers onder bespreking neem.
Verder, kyk bietjie na John Caputo se Prayers and Tears, apparently briljant (ek het nog nie by hom uitgekom nie).
November 7, 2012 om 9:29 vm
Waar kan ek jou vorige blog sien van gebed? Insake die gebedstipe?